ডিএসসিসির সম্পত্তি বিভাগ সূত্র জানায়, সুন্দরবন স্কয়ার সুপার মার্কেটের ওই অংশটি আগে ফাঁকা ছিল। ফুটপাত ছিল প্রশস্ত। এর আয়তন প্রায় ৩০০ বর্গফুট। ২০১৪ সালের দিকে ওই স্থানে তিনতলার স্থাপনাটি তৈরি করেন সুন্দরবন স্কয়ার সুপার মার্কেট সমিতি। এরপর সেখানে তারা পৃথক তিনটি বাণিজ্যিক প্রতিষ্ঠানকে ভাড়া দেয়। ২০১৬ সালের জানুয়ারির দিকে স্থাপনাটি উচ্ছেদে অভিযান চালায় ডিএসসিসি। এ সময় তৃতীয় তলার ছাদ ও দেয়াল গুঁড়িয়ে দেওয়া হয়। পরে মার্কেট সমিতির নেতাদের বাধার কারণে বাকি অংশ উচ্ছেদ করা হয়নি।